અમદાવાદમાં વ્‍યવસ્‍થિત શાળાની શરૂઆત તા. ૦૮મી જાન્‍યુઆરી, ૧૮૨૭ના રોજ થઇ હતી. જે શાળા પાંચકૂવા પાસે શેઠ લાલભાઇ દલપતભાઇ મ્‍યુનિ. શાળા નં. ૧ના નામથી ઓળખાતી હતી. આ પ્રથમ શાળાના પ્રથમ આચાર્યશ્રી મૂળશંકર પ્રાણશંકર જોષી હતા. ત્‍યારબાદ વર્ષ ૧૮૪૮માં અંગ્રેજ અધિકારી એલક્ઝાન્‍ડર કિન્‍લોક ફોર્બ્સ તથા કવિ દલપતરામે સાથે મળી 'ગુજરાત વર્નાક્યુલર સોસાયટી'ની સ્‍થાપના કરી. વર્ષ ૧૮૫૧માં પ્રથમ કન્‍યા શાળા શરૂ કરવામાં આવી તે માટે આર્થિક સહાય શહેરના બહાદુર શેઠાણી હકકુંવરબાએ કરી હતી પછી આ શાળાનું વ્‍યવસ્‍થિત મકાન વર્ષ ૧૮૫૨માં શેઠ મગનલાલ કરમચંદની આર્થિક સહાયથી બન્‍યું હતું.